Suja, Miroslav, poslanec NR SR (2021-03-19):
Ďakujem za slovo, pán podpredseda. Vážené kolegyne, kolegovia, skoro aj pán minister tu bol, takže bez neho, máme vládu, ktorá vstúpi do učebníc dejepisu, ale nie ako najlepšia, ako ste to na začiatku predstavovali, ale ako najhoršia v histórii Slovenskej republiky. Pri najbližšej aktualizácii dejepisu toto tam bude, tomu verte. Na hodine politológie sa študenti budú učiť, ako sa to nemá robiť. Budú také základné kapitoly, ja neviem, predkladanie zákonov ako nemá vypadať, že ako ste to predtým kritizovali, teraz to sami robíte. Perlička bude komunikácia a nielen v rámci koaličných strán, ale aj v rámci koaličných klubov a to už je nonsens. Amaterizmus tejto vlády je ukážkový a ja predpokladám, že to bude napísané aj v skriptách pre študentov politológie a isto tam bude zvýraznená jedna veľká hláška, ktorá presne dneska tu padla, ale platí na väčšinu z vás, a to je, pán poslanec Kazda, teraz myslím vás, „keď tu náhodou som“, toto bude motto (reakcia z pléna), to bude motto: „Keď tu náhodou som.“ On tvrdí, že to povedal náhodou, ale je to tak a to platí na väčšinu z vás. Toto bude čiernym zvýraznené v skriptách, že ako sa to nemá robiť. Ale viete, čo je najhoršie, vážení kolegovia, že už aj plénum Národnej rady Slovenskej republiky je odpredvčera prakticky paralyzované. Podľa slov, ako to zaznelo od kolegov, ktorí sú tu niekoľko období, sa toto v histórii nestalo, aby predvčerom prepadlo jedenásť za sebou bodov, na ďalší deň deväť aj napriek ubezpečeniu predsedu parlamentu, že sa to už nestane. Nestačí to, že si sypete popol na hlavu, že je to vaša chyba, ale nie je možné, aby niektoré zákony tu trikrát, štyrikrát nemal kto predniesť. Viete, ten scenár, ktorý tu je, nezáujem poslancov vládnej koalície predkladať vlastné zákony alebo sedieť ako spravodajca len kvôli tomu, že sú narušené medziľudské vzťahy s predkladateľom, ktorý, zhodou okolnosti obidve dámy sú z toho istého klubu, však to kde sme dospeli? Áno, vaša odpoveď je, lebo Fico. Uhm. Tak toto v učebniciach bude alebo ešte lepšia odpoveď je, lebo prázdna špajza a minuli sme miliardy z tej prázdnej špajzy. Viete, niektoré strany sa tu tvária, že ony sú tie dobré. Etalón čistoty tu neni, pán podpredseda Šeliga parlamentu, ktorý včera vyznal lásku, že ma má rád. Ale jemu takisto dvakrát alebo trikrát prepadol zákon. Nemá čas robiť si svoju vlastnú robotu, ale má čas udávať ľudí na námestiach a podávať na nich trestné oznámia. Na to času má dosť! Ale žeby tu sedel a predniesol vlastný zákon, na to nie! Keď sme už pri Šeligovi. Pani Halgašovú zo SaS-ky ani nejdem ani spomínať. Však hore-dole chodila, samozrejme, pred tým, ako mala vystúpiť, vždy odišla alebo sem vôbec neprišla. Samostatnou kapitolou ste, poslanci od Matoviča. Vám tých bodov prepadlo za sebou asi deväť. Tým sa ospravedlňujem tým, čo neboli v tom zapletení. Ale to nie je možné. Pýtam sa, prečo predkladáte zákony, ktoré nemáte vopred v rámci koalície schválené, a potom tu robíte tento cirkus a zneužívate nás, ktorí sme tu celý deň a chceme k tým zákonom vystúpiť v rozprave? Toto sa dá nazvať jediným slovom – amaterizmus. Lebo keby ste mali základy slušnosti, tak tie body stiahnete alebo presuniete a nedonútite Národnú radu tu točiť tie body prvýkrát, druhýkrát, tretíkrát, vážení kolegovia z koalície. A spomínal som pani Kaveckú, ktorá odmietla, hoci tu bola, ísť za spravodajkyňu vlastnej kolegyni. Tá pani poslankyňa Kavecká, ktorá sa tu bije s hrdosťou, že to je to nové, že oni sú iní! Ja si cením snahu pani Hatrákovej, že tu bola, a mrzí ma, že ju vlastná kolegyňa sestra Kavecká takto dokázala potopiť. Povinnosti spravodajcu sú jasné. Je jedno, ak máte nejaké osobné spory alebo ste z opozície alebo koalície, keď ste raz spravodajca a ste tam zapísaný, tak tu máte sedieť alebo sa dať niekým vymeniť. Ale nie takto brzdiť chod celej Národnej rady a všetkých poslancov, ktorí sa vtedy nachádzajú v pléne! Vy nielenže ignorujete opozíciu, vážení koaliční partneri, ale vy ignorujete aj seba navzájom. To kde ste dospeli? Toto je tá iná kultúra?! Takto si, vážení koaliční poslanci, predstavujete prácu v parlamente? Takto?! Že keď ide vystupovať opozícia, tak Pročko vezme polovicu ľudí, ktorých má na gumičke, a odídu zo sály?! Ja nemám na toto slov. Predvčerom, keď prepadúvali tie body, slušne a v dobrej viere, to je na zázname, som vyzval pána poslanca Pročka, keď je tu ako jeden z predkladateľov, nech ide a nebrzdí parlament a nech to prednesie. Ale on mi odpovedal, že nech si dám Dithiaden. Nepochopil som, ja som nepochopil tento pokus o jeho vtip alebo čo to malo byť. Mám si dať Dithiaden, keď chcem, aby Národná rada fungovala normálne?! A následne na to sa vypotácal zo sály. Tak buď ho nepredkladajte, takýchto ľudí ako spolupredkladateľov zákona, alebo im neumožňujete prístup k nejakým omamným látkam, lebo neviem si vysvetliť správanie niektorých z vás. Ak nevie niekto prečítať, lebo ja si myslím, že mal by vedieť aspoň čítať, a prečítal ten návrh zákona, tak nemá byť, čo robiť na mieste spolupredkladateľa. Ak ho potrebujete dať, že vykazuje nejakú činnosť, keď už sa rozprávame o Pročkovi, tak mu skúste dať nejakú takú tému, čo mu je blízka, ja neviem, kotúľ letmo alebo kotúľ vzad, alebo ja neviem, vplyv alkoholu na organizmus, vplyv návykových látok na organizmus a podobne. Z toho má vlastné osobné skúsenosti. To by vedel možno vystúpiť a neušiel by stadeto zbabelo. A na záver, vážené dámy a páni, to, čo kolegovia predniesli, legitímna výzva na vystúpenie troch ústavných činiteľov pred národom, vy ste toto spochybnili? A kto by mal vystúpiť? Vy obhajujete to, že nie sú odborníci? Ale nikto neni na všetko odborník. Máme poradcov, oni majú ľudí ukľudniť, ukázať nejakú súdržnosť, že vedia spolu komunikovať. A vy sa tu vyhovárate, že oni nemôžu vystúpiť pred národom, traja najvyšší ústavní činitelia, lebo nie sú odborníci. Tak toto, vážení kolegovia, to pre vás, čo ste teraz tu, to je ďaleko za čiarou. Ďakujem.